Drie huise, rugbyklubhuis brand binne drie dae | Netwerk24
Drie huise, rugbyklubhuis brand binne drie dae
Deur Brümilda Swartbooi 08 Oktober 2018 06:00
Al wat die eienaar uit die brand in, Albatrosstraat , kon red was sy mikrogolf, yskas en stoof.
Twee huise en een houtstruktuur is die afgelope naweek in puin gelê.
’n Brand het Sondag omstreeks 17:30 in Albatrosstraat ontstaan. Volgens Jacob Long, eienaar van die huis, het dit in die houtstruktuur agter op die werf waar sy seun en sy vriendin bly, begin en toe na die huis versprei.
Hy kon slegs sy mikrogolf, yskas en stoof uit die vlammehel red.
Long, ’n pensioentrekker, sê hy het groot skade gely. Hy vermoed dat die brand met opset gestig is.
Nog ’n huis het Sondag in Le Seurstraat ná ’n vermeende inbraak afgebrand.
’n Familielid het die nuus op Facebook gedeel met ’n foto van die brand en ’n onderskrif wat lui: “Oorlede antie Get se huis, my ouma se huis.”
Die brand het omstreeks 00:45 ontstaan en nooddienste is ontbied. Adene du Toit (21), wat by die huis was toe die brand ontstaan het, vertel: “Ek het ’n voertuig buite hoor toet. Toe ek gaan kyk het ek net rook en vlamme in die voorhuis gesien. Toe ek by die agterdeur uitkom, is die vlamme saam met my uit.”
Die anneks aan Worcester Villagers se klubhuis het Woensdag in die oggendure gebrand.
Bure en familielede het help opruim ná die brand in Le Seurstraat.
Die familie vermoed iemand het by die huis ingebreek. Die televisie, ’n DVD-speler en juwele word vermis.
Mense wat graag die families wil help, kan Long by 064 982 7251 en Du Toit by 084 770 2565 bel.
. Nog ’n raaiselagtige brand by die ontspanningslokaal-anneks aan die Worcester Villagers-rugbyklub se klubhuis het Woensdag in die vroeë oggendure uitgebreek.
“Wat gebeur het, is tragies, maar ons is bly die brand kon betyds geblus word voordat dit na die klubhuis versprei het,” het Villagers se voorsitter, John Vergotini, gesê.
“Ons bedryf hul klerewinkel uit die klubhuis en dit kon baie groot skade gely het.”
Die vermoede is dat die brand verband hou met ’n inbraak, maar die oorsaak is nog onbekend.
Rob Packham dalk in tronk wanneer dogter trou
Tristan-Lee en ander voor Vrydag uit China gedeporteer
MTN voldoen nou aan dié enkele vereiste oor data
Jordy pootjie Brasiliaan byna in pylvak
Chameleon het nie aan háár ma gedink, sê Sunette